**ג'קי בן-זקן** (נולד ב-23 במרץ 1967) הוא איש עסקים ישראלי הפעיל בתחום הנדל"ן בישראל ומחוצה לה. יחד עם אברהם נניקשווילי יש לבן-זקן עסקים פרטיים רבים ומגוונים בישראל בתחומי התקשורת, האופנה ובבעלותם הפרטית קרקעות ונכסים רבים. משך שנים היה בן-זקן ספונסר קבוצת הכדורגל מועדון ספורט אשדוד. בעקבות הרשעתו בשמונה עבירות של השפעה בתרמית על ניירות ערך, בקשירת קשר לביצוע פשע ובקבלת דבר במרמה בנסיבות מחמירות, נגזרו עליו (לאחר הערעור) 26 חודשי מאסר בפועל, מתוכם ריצה 16 חודשי מאסר עד לשחרורו.

ביוגרפיה
--------

בן-זקן נולד במזכרת בתיה, בן לעולים ממרוקו. הוריו התגרשו בילדותו. לאחר מספר שנים בהן גר אצל סבתו, עבר עם אמו ובן זוגה להתגורר באשדוד.

בנערותו עבד כמוכר פרחים. לאחר שירותו הצבאי החל בעסקי מסחר מזדמנים. בהמשך הצטרף לסוכנות הביטוח של חבר הכנסת אפרים גור ואברהם נניקשווילי, שבה עבדה אמו כמזכירה וגם שימש כעוזרו הפרלמנטרי של גור לזמן מה. בראשית שנות ה-90 רכש בן-זקן את הסוכנות מנניקשווילי ואפרים גור. באמצע שנות ה-90 הקים יחד עם שותף נוסף את "החברה הכלכלית לאשדוד", שפעלה בתחום הנדל"ן והתיווך.

בגיל 26 התמודד במקום השני ברשימת הצעירים **"אשדוד נטו"** בראשות אייל בן שמחון. המפלגה זכתה בשלושה מנדטים, מקום שני אחרי הליכוד, ובן-זקן נבחר לכהן כחבר מועצת העיר. הוא כיהן במשך שלוש קדנציות עד שפרש מיוזמתו.

בן-זקן התפתח בתחום יזמות נדל"ן, בתחילה בעסקאות קטנות. בתחילת המאה ה-21 צירף לעסקיו את הכדורגלן חיים רביבו ואת אברהם נניקשווילי.

ב-2005 רכשו בן-זקן ונניקשווילי בחצי מיליון דולר את חברת "מנופים פיננסיים", שנסחרה בבורסה כשלד, ותוך זמן קצר החברה טיפסה למדד מאה החברות הגדולות בבורסת תל אביב.

"מנופים פיננסיים" החזיקה ורכשה מספר מרכזי קניות בישראל, בהם "קניון ארנה הרצליה", ה"סטאר סנטר" באשדוד, התחנה המרכזית באילת, פרויקטים באזור צומת ביל"ו, "קניון ארנה נהריה" ופרויקטים נוספים ברחבי הארץ. כמו כן בבעלותם גורד שחקים בדאלאס, טקסס. בעקבות משבר הנדל"ן בארצות הברית והמשבר הפיננסי בישראל, נאלצו השותפים למכור חלק נכבד מהשליטה בחברה למשקיעים זרים, ובהמשך מכר בן-זקן את יתרת החזקותיו במנופים פיננסים תמורת כ-90 מיליון שקלים. עסקיו של בן-זקן כוללים למעלה מ-20 חברות פרטיות. עיסוקיו האחרים כוללים את רשת מועדוני הכושר "Sweat star", "רדיו הבירה", רשת חנויות האופנה "סקטור" ו-"RG", עיתון "המגזין" באשדוד ושותפויות באתרי אינטרנט מתפתחים. כמו כן הוא משקיע פסיבי בתחום הביוטכנולוגיה ומחזיק במגוון קרקעות לבנייה ברחבי הארץ.

בן-זקן שימש כספונסר הראשי של קבוצת הכדורגל מ.ס אשדוד. מאז יזם את הקבוצה המאוחדת של מ.ס אשדוד בשנת 1999, הקבוצה משחקת בליגת העל.

ב-2007 נבחר בן-זקן להופיע כאחד ה"כרישים" בתוכנית הטלוויזיה "הכרישים" ששודרה בערוץ 10.

בשנת 2011 החל להשקיע בתחום הנפט כאשר נכנס כשותף בחברת "שמן משאבי גז ונפט".

### אישומים פליליים

נגד בן-זקן הוגש באוקטובר 2013 כתב אישום ממשטרת ישראל בגין הרצת מניות של חברת "מנופים פיננסיים". בחודש יוני 2014 גם נחקר בפרשת שחיתות בנמל אשדוד (בה נחשד גם יו"ר ועד עובדי הנמל אלון חסן, אשר זוכה במרץ 2018). בשנת 2015 הוא הורשע בשמונה עבירות של השפעה בתרמית על ניירות ערך, בקשירת קשר לביצוע פשע ובקבלת דבר במרמה בנסיבות מחמירות. בנובמבר 2015 נגזרו על בן-זקן שלוש שנות מאסר בפועל, 18 חודשי מאסר על תנאי וקנס של 250,000 ש"ח. בן-זקן ערער על הרשעתו. בספטמבר 2016 בית המשפט העליון החליט להפחית את עונשו ל-26 חודשי מאסר בפועל, להותיר 18 חודשי מאסר על תנאי ולהגדיל את הקנס הכספי ל-800,000 ש"ח.

בינואר 2015 המליצה המשטרה להעמיד לדין את בן-זקן בחשד למתן שוחד לשר בנימין בן אליעזר. בספטמבר 2016 הורשע בהסדר טיעון בסיוע להפרת אמונים, ונדון ל-4 חודשי מאסר שיחפפו את מאסרו בגין פרשת "מנופים פיננסיים". ב-1 בדצמבר 2016 החל בן-זקן לרצות את עונשו, 26 חודשי מאסר בבית סוהר חרמון. שוחרר לאחר 16 חודשים ב-1 באפריל 2018, לאחר שקוצר שליש מעונשו.

חיים אישיים
-----------

בן-זקן נשוי לדורית ואב לחמישה ילדים. מתגורר עם משפחתו באשדוד. בנו טום, שחקן כדורגל במועדון מ.ס אשדוד.

קישורים חיצוניים
----------------

ויקישיתוף מדיה וקבצים בנושא **ג'קי בן-זקן** בוויקישיתוף
* שרון שפורר, ג'קי בן זקן: "רק אם אתה מסכן אוהבים אותך - כשאתה מצליח אתה מקור לקנאה, ההצלחה שלך זה הכישלון שלהם", באתר TheMarker‏, 10 באוגוסט 2007
* רון שטיינבלט, ‏בן-זקן בריאיון ל"גלובס": "נתחלק בסיכוי ובסיכון עם הציבור", באתר גלובס, 11 בפברואר 2010
* עמיר קורץ וגולן חזני, ג'קי בן זקן: "הולילנד תגרום לשיתוק טוטאלי של הנדל"ן בארץ", באתר כלכליסט, 6 ביוני 2010
* כתבי mynet, ג'קי בן זקן וחיים רביבו מפרידים כוחות: סוף הרומן, באתר mynet (כפי שנשמר בארכיון האינטרנט), 15 בינואר 2011
* דיאנה בחור ניר, אמא אמרה לי: "אני אומרת לך כאשה, אין דבר שאתה לא יכול להשיג", באתר כלכליסט, 9 ביוני 2011
* עדי רובינשטיין, "הוא היה השריף של אשדוד", באתר ישראל היום, 12 בנובמבר 2015
* אלי סניור, "החלטתי לקחת אחריות, לסיים את מסע הייסורים המתמשך הזה ולהתחיל כמה שיותר מהר פרק חדש ונקי בחיים שלי", באתר ynet, 5 באוגוסט 2016
* הדס מגן, ‏אחרי הכלא, עם הפנים בחזרה לעסקים: הצצה לחיים החדשים של ג'קי בן זקן, באתר גלובס, 12 באפריל 2019
* אתר למנויים בלבד  אלי סניור, "הרבה רצו לראות אותנו יורדים", באתר "ידיעות אחרונות", 18 במאי 2019

הערות שוליים
------------

1. ↑  גולן חזני, ג'קי בן זקן רכש השלד הבורסאי של מנופים פיננסיים, באתר ynet, 11 ביולי 2005
2. ↑  בן-זקן ואלדר הורשעו בהרצת מניית מנופים, באתר News1 מחלקה ראשונה, 6 בספטמבר 2015
3. ↑  גלעד מורג, 3 שנות מאסר לאיש העסקים ג'קי בן זקן, באתר ynet, 8 בנובמבר 2015
4. ↑  איתמר לוין, עוכב מאסרו של בן-זקן, באתר News1 מחלקה ראשונה, 2 בפברואר 2016
5. ↑  תלם יהב, העונש קוצר: בן זקן ירצה 26 חודשי מאסר, באתר ynet, 12 בספטמבר 2016
6. ↑  אתר למנויים בלבד יסמין גואטה, המשטרה ממליצה להעמיד לדין את בנימין בן אליעזר, ג'קי בן זקן ואברהם נניקשווילי, באתר TheMarker‏, 6 בינואר 2015
7. ↑  גלעד מורג, פרשת בן אליעזר: אושר הסדר טיעון עם בן זקן, באתר ynet, 29 בספטמבר 2016;  
ת"פ (ת"א) מדינת ישראל נ' בן אליעזר ואח', ניתן ב-29 בספטמבר 2016
8. ↑  רענן בן צור, ג'קי בן זקן נכנס לכלא. צפו, באתר ynet, 1 בדצמבר 2016
9. ↑  אתר למנויים בלבד יסמין גואטה, ג'קי בן זקן שוחרר מכלא חרמון אחרי 16 חודשי מאסר, באתר TheMarker‏, 1 באפריל 2018